Joey Jones

Chwaraewr pêl-droed o Gymru oedd Joey Jones (4 Mawrth 1955 – 22 Gorffennaf 2025). Chwaraeodd i glybiau Lerpwl a Wrecsam a thîm cenedlaethol Cymru. Jones oedd y Cymro cyntaf i ennill Cwpan Pencampwyr Ewrop pan oedd yn aelod o dîm Lerpwl a drechodd Borussia Mönchengladbach ym 1977.

Gyrfa clwb
Wrecsam
Ymunodd Jones â Wrecsam ym 1971 gan wneud ei ymddangosiad cyntaf i'r clwb yn erbyn Caer yng Nghwpan Cymru. Er i Wrecsam golli'r gêm, gwnaeth ei ymddangosiad cyntaf yn y gynghrair yn erbyn Rotherham United yn y gêm nesaf.

Aeth Jones ymlaen i fod yn aelod allweddol o’r tîm gyrhaeddodd rownd yr wyth olaf o Gwpan FA Lloegr am y tro cyntaf yn hanes Wrecsam ym 1973-74 a llwyddodd i ennill Cwpan Cymru ym 1974-75 wrth i Wrecsam drechu Caerdydd yn y rownd derfynol.

Lerpwl
Yn ystod yr haf ym 1975 cafodd Jones ei brynnu gan Lerpwl am £110,000 a gwaneth ei ymddangosiad cyntaf yn erbyn Queens Park Rangers yng ngêm agoriadol tymor 1975-76. Er na llwyddodd i wneud ei farc yn ystod ei dymor cyntaf, llwyddodd i ddod yn aelod allweddol o'r tîm ar gyfer tymor 1975-76 wrth i Lerpwl ennill Cynghrair Lloegr, Cwpan Pencampwyr Ewrop a chyrraedd rownd derfynol Cwpan FA Lloegr.

Er ei lwyddiant ym 1976-77, roedd Jones yn ei chael yn anodd i gadw ei le yn y tîm y tymor canlynol. Roedd yn eilydd yn rownd derfynol Cwpan Pencampwyr Ewrop yn erbyn Club Brugge yn Stadiwm Wembley a dychwelodd i Wrecsam yn ystod haf 1978 ar ôl gwneud 100 o ymddangosiadau dros Lerpwl.

Wrecsam
Dychwelodd i Wrecsam ar gyfer tymor 1978-79 am £210,000, ffi sy'n parhau i fod yn record i'r clwb.

Chelsea
Wedi pedwar tymor gyda Wrecsam, cafodd Jones ei brynnu gan Chelsea am £34,000 ym 1982 gan ailymuno â chyn reolwr Wrecsam, John Neal yn Stamford Bridge. Roedd yn rhan o'r tîm lwyddodd i osgoi disgyn i'r Drydedd Adran ar ddiwrnod olaf y tymor cyn sicrhau pencampwriaeth yr Ail Adran a dyrchafiad i'r Adran Gyntaf yn nhymor 1983-84. Ond wedi tymor yn y brif adran cafodd Jones ei werthu i Huddersfield Town am £35,000 yn Awst 1985.

Huddersfield a Wrecsam
Treuliodd Jones dau dymor gyda Huddersfield, a cafodd ei enwebu'n Chwaraewr y Tymor gan y cefnogwyr yn ystod ei dymor cyntaf.

Dychwelodd i Wrecsam ym 1987 a cafodd ei benodi'n chwaraewr/hyfforddwr y clwb pan benodwyd Brian Flynn yn rheolwr yn Rhagfyr 1989. Cyhoeddodd ei ymddeoliad o chwarae pêl-droed ym Mawrth 1992.

Gyrfa ryngwladol
Gwnaeth Jones ei ymddangosiad cyntaf dros Gymru yn erbyn Awstria ar Y Cae Ras, Wrecsam yn ystod gemau rhagbrofol Euro 76. Llwyddodd Jones i dorri record Ivor Allchurch am y nifer fwyaf o gapiau dros ei wlad wrth ennill cap rhif 69 yn erbyn Gweriniaeth Iwerddon ym 1986.

Aeth ymlaen i ennill 72 o gapiau dros Gymru - record oedd yn sefyll hyd nes i Peter Nicholas ennill cap rhif 73 yn 1991 

 Bywyd personol 
Bu farw Jones yn 70 mlwyddd oed.

Anrhydeddau
Wrecsam
Cwpan Cymru (1): 1974–75

Lerpwl
Cynghrair Lloegr (1): 1976-77
Cwpan Pencampwyr Ewrop (2): 1976-77, 1977-78
Cwpan UEFA (1): 1975-76
Super Cup UEFA (1): 1977

Chelsea
Ail Adran Cynghrair Lloegr (1): 1983-84

Cyfeiriadau

Categori:Chwaraewyr C.P.D. Wrecsam
Categori:Chwaraewyr C.P.D. Lerpwl
Categori:Genedigaethau 1955
Categori:Marwolaethau 2025
Categori:Pêl-droedwyr o Gymru
Categori:Pêl-droedwyr rhyngwladol Cymru
Categori:Pobl addysgwyd yn Ysgol John Bright